A 2012-es junior világbajnokságon 12. lett. 2013-ban ezüstérmes volt az ifjúsági világbajnokságon. A junior Eb-n hatodik volt. A 2014-es junior vb-n a 15. helyen végzett. A 2015-ös junior Eb-n 17. lett. 2016-ban és 2017-ben második volt az U23-as Dobó Európa-kupán. A 2016-os atlétikai Európa-bajnokságon kiesett a selejtezőben. 2017-ben felnőtt magyar csúccsal U23-as Európa-bajnok lett, míg a londoni vb selejtezőjéből nem jutott tovább. Az universiadén hatodik helyezést ért el. A 2019-es atlétikai világbajnokságon bejutott a döntőbe, ahol 79,43 méteres eredményével a 9. helyen végzett. A selejtezőben 83,42 méteres dobásával új országos csúcsot ért el, és ő lett a világbajnokságok történetében az első magyar, aki a gerelyhajítás döntőjében szerepelt. A 2021 nyarán megrendezett tokiói olimpián 77,76 méteres teljesítményével selejtezőcsoportjában a 12., összesítésben a 22. helyen végzett.